khistorydata/jeongjo-sjw-relations huggingface dataset:
정조 1년
行都承旨洪國榮藥院直。左承旨李亨逵病。右承旨鄭民始坐。左副承旨李秉模坐直。右副承旨李敬養坐。同副承旨申應顯坐直。注書柳孟養藥院直鄭東浚病。假注書李兢淵仕直。事變假注書朴長卨仕。
정조 1년
申應顯啓曰。行大司憲李徽之未肅拜。執義李宗榮任所在外。掌令兪彦鏶金鍾厚在外。持平宋銓呈辭。嚴思憲在外。以監察茶時之意。敢啓。傳曰。知道。
정조 1년
申應顯。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 1년
傳于申應顯曰。同副承旨馳詣司寒祭受香所。位牌奉審。祭物看審。諸執事進排官。摘奸以來。
정조 1년
申應顯。以備邊司言啓曰。茂長漂人。不日當上來矣。入京後。接置于南別宮。別定禁軍一人。兩捕廳軍官各一人領率衛軍捕軍。各別防守。供饋衣服等節。令各該司考例。着實擧行。本司卽廳一員。各差備譯官。亦爲定送。依例問情後。卽爲別定譯官。領送於沿路有譯學處。使之次次領付於別咨官所到處。而定差員領往事。分付各該道臣。亦令義州府豫先馳通于鳳城將處。以爲渡江後護送之地。何如。傳曰。允。
정조 1년
李亨逵。以備邊司言啓曰。詳問貢市人。弊瘼草記事。命下矣。依下敎。招問貢市人弊瘼。則長興庫貢人。以爲楮注紙價。比前登踴。而貢價太廉。實難支當。義盈庫貢人。以爲黃蜜加用則倍蓰。而貢價如前上下。故不能支堪。弓角契貢人以爲。弓角年年進排。而以倭銅之不出。不得受價。苧布廛市民以爲。七起恒式定。而見今遺在。只有四起。綿紬廛市民以爲。六起恒定。而今只有四起。一依恒定起數。上下云。其餘貢市人等。些少弊瘼則自備局。不過申飭者。而上項各人等稱冤。俱不無所據。使惠堂戶判相議。如有可以矯救之道。則從長變通。何如。傳曰。允。
정조 1년
丁酉十二月初八日。兼春秋朴行淳。義禁府啓目。昌城前府使許𣷯。從重論杖一百收贖。流三千里私罪。啓。傳曰。功減一等爲良如敎。
정조 1년
義禁府啓目。龜城前府使尹珖。擅賣國穀罪。取招勘處。何如。啓。傳曰。依允。
정조 1년
丁酉十二月初八日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。陞學之設。專爲多士之勸奬鼓動。而當此歲末。畢抄無期。一番申飭。似好矣。上曰。幾抄爲之乎。國榮曰。尙餘五六抄云矣。上曰。何不連次設行乎。國榮曰。向者諫長。以大司成極擇事。有所陳啓。故時任大司成。以此爲引。尙不擧行云矣。上曰。諫長之言。旣是泛論。則有何可引之事乎。當申飭矣。上曰。久任郞廳。皆來待乎。國榮曰。皆已待令矣。上曰。各司久任郞廳入侍。出榻敎命退去。諸臣以次出。
정조 1년
丁酉十二月初八日巳時。上御熙政堂。各司久任郞廳入侍時。右副承旨李敬養。假注書李兢淵。記事官徐龍輔金勉柱。戶曹正郞李昌中。佐郞徐琢修。兵曹正郞金翊休趙時偉。刑曹正郞閔養洙。漢城主簿李曾祜。宣惠郞廳李學源。掌樂僉正李晶煥。司僕僉正李廷恢。判官李敍中。成均館學錄宋徵一。直長趙彦喆。廣興副奉事黃栒。軍資判官申韺。以次進伏訖。上曰。久任郞廳。自先朝。每有召見詢弊之例。而當此歲末。召見爾等。予意有在。此與輪對有異。蘇弊捄瘼之方。各陳所見。毋如輪對官之皆以無所懷爲對也。仍命進前。昌中進前。上下詢職姓名。上曰。職掌。何也。昌中曰。版籍版別別庫也。上。下詢遺在。上曰。有何弊瘼乎。昌中曰。別無弊瘼矣。上曰。有所懷乎。昌中曰。所懷亦無之矣。上曰。財用之出入。能相當乎。昌中曰。年年不足矣。上曰。何故也。昌中曰。應入不能當應下而然矣。琢修進前。上。下詢職姓名。上曰。職掌。何也。琢修曰。版籍版別別例房別庫也。上。下詢遺在。上曰。有何弊瘼乎。琢修曰。無弊瘼矣。上曰。有所懷乎。琢修曰。無所懷矣。上曰。別營之放料。亦無弊乎。琢修曰。放料時。役人輩。盜用之弊。則略有之矣。上曰。別例房凡諸擧行之際。能無差備所屬操縱之弊乎。琢修曰。別無此弊矣。翊休進前。上下詢職姓名。上曰。職掌。下也。翊休曰。一軍色馬色有聽色矣。上下詢遺在。上曰。有弊瘼乎。翊休曰。待罪本職。纔過一旬。未能詳知事情。而姑無顯著弊瘼之可達者矣。上曰。除拜未久。則何必强覓以奏乎。時偉進前。上下詢職姓名。上曰。職掌。何也。時偉曰。二軍色也。上曰。以經幄爲郞署。與他自別。必有所料量。曹中弊瘼。一一奏之。時偉曰。一自戶料兵布釐正之後。別無他弊。而臣之待罪本色纔一月。故姑無稔知者矣。上曰。反庫時。能無欠縮之弊乎。時偉曰。臣於待罪一軍色時。言于判堂。反閱遺在。則略有逋欠。故己爲收殺。而至於本色。則移任屬耳。故。未及爲之矣。養洙進前。上。下詢職姓名及職掌。上曰。有所懷乎。養洙曰。無可達者矣。上曰。有弊瘼乎。養洙曰。不過聽斷獄訟。故。別無弊瘼矣。上曰。若無弊瘼。則豈有如朴斗杓事乎。養洙曰。常賤出身之不得推治者。或有爲弊之事矣。上曰。以此欲出擧條乎。養洙曰。非敢欲出擧條也。上曰。設置保民司之後。能無下隷懲斂之弊乎。養洙曰。下隷有料布。故。果無此等之弊矣。上曰。情債等弊。果無之乎。養洙曰。今則只有懲債時捧食什一之規。而無他侵民之端矣。曾祜進前。上。下詢職姓名及職掌。上曰。都民休戚。專係於京兆。果無弊瘼之可言者乎。曾祜曰。別無弊瘼矣。上曰。有所懷乎。曾祜曰。無所懷矣。學源進前。上。下詢職姓名。上曰。職掌。何也。學源曰。均役廳及常賑廳也。上下詢遺在。上曰。用度之出入。能相當乎。學源曰。一歲出入。姑無不足之患矣。上曰。賑廳。何時設置乎。學源曰。未知設置於何時。而古之常平。今爲常賑矣。上曰。均廳節目中事。果無弊端乎。學源曰。別無弊端。而錢木米中。米甚不足。故。有給代之規矣。晶煥進前。上。下詢職姓名。上曰。職掌。何也。晶煥曰。樂工色也。上。下詢遺在。上曰。有弊瘼乎。晶煥曰。無弊瘼矣。上曰。樂工。誰果差出耶。晶煥曰。有闕則行關於外邑。使之更定矣。上曰。有所懷乎。晶煥曰。無之矣。廷恢進前。上。下詢職姓名。上曰。職掌。何也。廷恢曰。馬籍色也。上。下詢遺在。上曰。馬政。何如。廷恢曰。馬皆肥好矣。上曰。有弊瘼乎。廷恢曰。無弊端矣。上曰。有所懷乎。廷恢曰。無所懷矣。敍中進前。上。下詢職姓名職掌及遺在。上曰。有弊瘼乎。敍中曰。無矣。上曰。有所懷乎。敍中曰。亦無矣。徵一進前。上。下詢職姓名職掌及遺在。上曰。有弊瘼乎。徵一曰。別無弊瘼。而本館物力。近甚不足矣。上曰。不足之數。何以爲之乎。徵一曰。每年貸用於均廳及戶曹矣。上曰。有所懷乎。徵一曰。無所懷矣。彦喆進前。上。下詢職姓名及職掌。上曰。有弊瘼乎。彦喆曰。別無弊瘼矣。上曰。有所懷乎。彦喆曰。所懷亦無之矣。栒進前。上。下詢職姓名職掌及遺在。上曰。有弊瘼乎。栒曰。別無形見者矣。上曰。有所懷乎。栒曰。無所懷矣。韺進前。上。下詢職姓名職掌及遺在。上曰。有所弊瘼乎。韺曰。待罪本監。不過一望。故。姑未知何弊瘼矣。敬養曰。宣惠廳郞廳李珪輔擧案。書以進字入侍。不爲待令。事極未安。從重推考。何如。上曰。依爲之。出擧條上命書傳敎曰。各司久任郞廳之召而詢瘼者。意不在應文。而已入侍諸郞廳中。或有除拜未久之人。又或有職事閑漫之司。雖不必人人使之强覓敷奏。至於度支。爲各司之首。而曹中事務。豈無一辭半辭之爲弊瘼者乎。屢勤詢問。含糊甚非召見之本意。戶曹郞廳李昌中徐琢修。爲先從重推考。又命書傳敎曰。歲色垂暮。而國子長。以諫長無心之說。乃欲有意而引。陞試亦不設行云。大司成徐浩修推考。使之擧行。俾多士。無當寒逐日奔走之弊事。申飭本館。仍命退。諸臣以次出。
정조 1년
丁酉十二月初八日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。召見各司久任郞廳。非爲應文。欲聞積弊矣。無一人陳瘼者。誠爲寒心。以予所聞所見言之。各司爲弊之事。不一其端。而擧皆以無弊對之。不知爲弊者而然歟。欲爲彌縫而然歟。殊欠誠實。國榮曰。諸司中。或有無弊處。而設或有爲弊之事。前席奏對之際。或慮做錯。似不無彌縫之患矣。上曰。卿言。是矣。命讀公事。國榮讀奏。命退去。諸臣以次出。
정조 1년
丁酉十二月初八日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。卽見備局貢市人詢瘼草記。則弓角契貢人。以倭銅之不出。不得受價云。倭銅。何爲不出乎。國榮曰。聞任譯輩言。則倭人受去銅價。尙不貿銅以給。故。任譯輩。雖連爲催促。至今延拖云矣。上曰。安知非任譯輩中間操弄之事乎。國榮曰。亦不無是慮矣。上曰。貢人之弊。近來尤甚。實難支撑云。何以則可有矯救之道乎。國榮曰。貢弊。全出於加用之多。而不卽受價之致。目今經用。每患不足。貢價不得準給。故。以致呼訴之弊。誠甚可悶矣。上曰。各司褒貶。幾何爲之乎。國榮曰。連値有故。磨勘尙遠云矣。命讀諸道啓本。國榮讀奏訖。命退去。諸臣以次出。
정조 1년
李敬養啓曰。明日次對。兩司當爲進參。除在外外。未肅拜呈告人員。竝待開門牌招。以爲推移入侍之地。何如。傳曰。允。
정조 1년
李敬養。以吏曹言啓曰。今此翼陵冬至祭典祀官兼大祝前正言沈塡差矣。稱以在外。日已向晩。終不受祭物。事極駭然。不得已奉常寺僉正崔錫圭代差。而本曹請推之外。他無可施之罰。何以爲之。敢稟。傳曰。罷職。
정조 1년
又以吏曹言啓曰。前持平洪文泳告身。將爲成出。而雖有前出通德郞。已在新定式勿施之中。登科加階。當爲將仕郞。距持平之職。越十一階矣。六品以上職。不得越三階而守。載在法典。何以爲之。敢稟。傳曰。特敎則勿論。
정조 1년
申應顯。以義禁府言啓曰。時囚罪人許𣷯杖一百收贖。告身盡行追奪。流三千里昭律公事判付內。功減一等。啓下矣。許𣷯杖一百收贖。告身盡行追奪。流三千里。功減一等。公忠道忠州牧可興驛。徒三年定配。而以議啓內辭意。具罪目。依例發遣府書吏。押送配所。何如。傳曰。允。
정조 1년
備忘記。傳于李敬養曰。禁府事。無論巨細。判堂主之。則貪吏之査事。初不致意。武弁之問目。隱不詳說。此已萬萬駭然。大是溺職。則問備末勘。雖示未安之意。而今問宣傳官所謂具明謙等人。無論晝夜。初不在於間中。偃處煥室云。先朝禁令之後。姑無許接房內之朝令。則身爲判堂。佯若不知乖常之跡。何如是其太露乎。事之未安。莫甚於此。該房知悉。卽爲問啓於判義禁處。
정조 1년
李敬養。以義禁府言啓曰。時囚罪人具明謙尹珖等。更招公事判付內。今日更爲開坐捧供事。命下矣。同義禁鄭好仁加資後。知義禁姑未陞付。同義禁嚴璹。以兵曹參判。今方入直。同義禁金熤家在城外。不得備員。何以爲之。敢稟。傳曰。已下敎矣。
정조 1년
又以義禁府言啓曰。時囚罪人崔夢虎原情公事判付內。旣已現捉。則勿論草料之有無。在朝家綜核之政。寧有賣人久勤之道乎。與授者。竝令道臣。從重決棍。其久勤勿施事。命下矣。崔夢虎出付邸吏。下送本道。與賣久勤陪持李德禧。依判付。竝從重決棍事。分付該道道臣之意。敢啓。傳曰。知道。
정조 1년
傳于李敬養曰。同義禁鄭好仁口傳陞付。先爲開坐。明日開門後。使之謝恩。家在城外。同義禁改差。口傳差出。
정조 1년
吏曹口傳政事。知義禁單鄭好仁。以李在協爲同義禁。事變假注書望。朴長卨有頉。代以宋文述爲事變假注書。
정조 1년
修撰李儒慶疏曰。伏以臣。伏見諫長疏本。盛論臣處義之顚錯。辭意深緊。譏斥備至。臣不勝瞿然慙悚之至。噫。啓覆三囚酌處之際。丁寧下詢。至及賤臣。故臣以獄案已具。三尺至嚴。聖意雖出好生。王法不可低昂之意。縷縷仰奏。而若其啓請還收。兩司之責也。臣何敢替當也。諫長若以臣之言辭拙訥。未得回天。爲臣之罪。則臣固甘心也。若以未發啓兩司之不卽請罷於前席。爲臣之罪。則臣固心甘也。至於不能爭執之譏。未知緣何而發也。設令臣當啓而不啓。此不過未及周旋。一時做錯而已。何苦爲移罪他人。身自獨逭之計也哉。士大夫風節等語。言之者雖易。當之者不亦疲惱乎。聖度天大。罰止問備。而顧臣才學空疎。根植孤弱。受人蹈籍。至此之極。靜言思之。莫非臣罪。官職去就。非所可論。伏乞聖慈。察臣危苦之情。亟降譴斥之命。以謝臺言。以安私分。千萬幸甚。答曰。省疏具悉。爾其勿辭察職。
정조 1년
校理李謙彬疏曰。伏以臣。猥陳私懇。幸蒙恩由。專意看護。闔門感祝。何敢爲更事瀆擾之計。而第臣母病。近因日候猝寒。一倍添劇。寒熟來往。似瘧非瘧。頑痰壅滯。氣息昏綴。多般藥治。少無分效。宛轉床席。殆無省覺。爲日漸久。凜然有難言之憂。臣之目下情理。萬無頃刻離側之望。屢違召命。實非獲已。而罰靳例勘。轉益悶隘。玆敢疾聲申籲於孝理之下。伏乞聖慈。俯垂鑑諒。亟遞臣職。俾便救護。仍治臣罪。以肅朝綱。千萬幸甚。答曰。省疏具悉。爾其勿辭。救護母病。
정조 1년
大司諫柳戇疏曰。伏以臣。伏見昨日所下備忘。擎讀嗚咽。心膽寸裂。恨不得糜麟漢之死骨。剌相福之凶肚。少洩此滿腔悲憤也。嗚呼。向日事。尙忍言哉。和緩內煽凶謀。樂任外結逆黨。至於龜柱。潛款賊峸。三凶合勢。外若相殊。而中實共貫。儻非我先大王至明至仁之德。九廟在天之靈。默佑於冥冥之中。宗社安得有今日之無疆耶。思之及此。髮豎眦裂。呼天而飮泣者也。以殿下之英明通達。非不知其罪之必可誅也。滿廷臣僚。非不知諸逆之必亟討也。而上以私恩而掩大義。下以因循而稽天討。今日明日。國威愈屑。王章益懈。使四百年禮義之大邦。將不免君不君而臣不臣。此臣所以瀝血叫閽。屢瀆而不知止者也。伏願殿下。卽允合司之請。先致巨魁之嚴誅。繼治黨與之罪。少謝一國之齊憤焉。前後請討。非止一二凶孽。而極惡罪盈。亟罪無誅者。相福是耳。相福之千妖萬凶。已悉合辭之論列。臣不欲更汚筆端。而請査言根。其志將欲何爲。無君之心。路人所知。同逆之情。賊招具在。其包藏禍心。危動國本之計。連肚厚賊。添翼麟逆。擧國含生之倫。莫不切齒而痛心。負犯之貫盈。至於此極。而猶靳末勘之薄竄。瑩中只知有賊麟。不知有國家。敢肆深文之凶言。同濟易儲之陰計。纔施惟輕之典。尙無拿鞫之請。相集則當日日記。全沒事實。納媚凶賊。已萬萬痛惡。而屢命改納。終始違拒。設謀用意。尤不可不嚴鞫痛覈。而罪止竄配。殆同已勘之輕犯。國無法則已。不然。相福瑩中。安得免嚴問正法。相集亦不可以人微而置而不問也。伊時入侍諸臣中。東西漫漶。有浮任安之坐觀。亦令嚴覈重繩。以懲爲人臣而忘君附賊者之罪焉。夫刑賞者。國之大權也。工曹判書鄭好仁。以誠心建白。已蒙顯賞。而反是而爲凶爲逆者。不施常刑。則善者有賞。惡者無刑。是得其半而失其半。果何益於有國彰癉之政乎。亦願殿下。廓揮乾斷。明示處分。使刑賞。無致偏擧之難焉。臣之忝居是職。月已三矣。而忱誠未格。懲討莫擧。隨行逐隊。雖幸獲免大戾。君讎國賊。便同置之度外。國是靡定。世變多難言之慮。醜類未殄。王綱有綴旒之歎。殿下所恃而爲安者。不過一二忠志之士。若爾。廷紳之稍知討復之義者。而賊徒之前嘗後試。傍伺而潛狺者。不但三凶之支黨。而南投北配。亦多厲吻而思亂者。此安而恬。彼急而專。此寡而離。彼衆而合。一朝嘯聚之徒。忽驚於不虞之際。以今國計兵力。何以抵死中求生之銛鋒驟氛。而或一之悔。能無無及之憂耶。困獸猶能知鬪。況於人而晏然而不知戒耶。夫王者治逆之法。固不可人人而盡誅。誅其魁而明其賊。翦其羽異。斷其爪牙。則不崇朝而人心大定。彼凶黨之危疑助亂者。如無頭之蛇。失藪之魁。必將慴伏感戴。化其龍蛇之舊惡。歸依日月之新化。國勢復鞏。群情胥悅。去九折而坦道。焦原而盤石。殿下何若不爲此。而以姑息爲大道。以含忍爲仁政。藏火於積薪之下。望幸於不爇。臣等之不能積誠回天。罪無所逃。而殿下所受之位。卽祖宗之位也。所守之法。卽祖宗之法也。豈可以一己之小小私情。而低仰於萬世之綱常。上屈祖宗之大法。下拒群下之大論。莅祖宗相承之大位。傾而不使之正。危而不措之安。此豈我殿下對越陟降。恭承宗廟之義哉。臣仰而仰而噫。俯而繞壁。朝而拊心。不避瀆聽之誅。更陳沫血之請。惟殿下少垂察焉。答曰。省疏具悉。爾於懲討之義。一疏再疏。不得請則不欲自已者。予豈不知。爾之沫血之意。至于此疏。予亦爲之激切。然而尙靳允兪者。可知予非無意而然也。爾其勿辭。從速察職。
정조 1년
丁酉十二月初九日。兼春秋朴行淳。義禁府啓目。前兵使具明謙惶恐遲晩議處。何如。啓。傳曰。素知驕妄除良。今此供辭。節節巧飾。豈以鄭哥不能面質於渠而然乎是隱喩。若復欺隱。當加刑究問。更加嚴問取招爲良如敎。
정조 1년
義禁府啓目。具明謙究問之下。一向發明。上裁。何如。啓。傳曰。渠以幺麽武弁。一招再招。遊辭爲說。全無嚴畏之意。刑之竄之。無所不可是乎矣。直招之前。決不可輕易決折。以壞紀綱。此供辭問目。元不成樣。竝只勿施爲去乎。更良嚴問口招爲乎矣。本事非爲蔡弘履也。卽爲紀綱是隱則。所絶痛者。渠之始也恣妄。中焉誣罔。末乃欺隱者也。以此意發問目。今日內。捧招爲旀。若不直招。則國綱壞於妖悖之一武夫。寧有是乎。以爲先施威之意。草記待批下。更卽擧行爲良如敎。
정조 1년
義禁府啓目。尹珖擅賣國穀罪。泛稱遲晩刑推得情。何如。啓。傳曰。繡啓內。還穀留庫中。屢百石。憑藉城役。作錢私用是如。明白論列是去乙。渠於置對之時。所謂發明。極其虛悖。不足掛聽者是乎矣。姑以重獄體之道。使之査啓爲旀。使之更招是隱則。渠苟有一分嚴畏法綱之心。初招欺隱。已極無狀是隱則。今於更招之下。何敢發明乎。究厥情狀。萬萬陰譎兺除良。原穀之擅賣。在於五月是遣。營耗之劃給。在於七月是隱則。安敢以全不近似之說納招是旀。其他四百金了當之役。謂以千餘金用下是如爲旀。又以虛無之物。鑿空添書於記簿等。各項罪犯。又是不法之甚者。該府若以繡啓査啓爲不當是隱則。初不啓請。更招。可也是旀。不然則固當論理發問。期於得情是去乙。不此之爲。其所問目。太不成樣。若此而不法守令。其可應口遲晩爲旀。俛首無辭乎。事之乖戾。莫此爲甚是置。本府開坐諸堂乙良推考。判義禁洪樂性段。爲先從重推考爲旀。右良判付條目。以爲問目。更良嚴覈究問爲乎矣。不法之守令。每每寬恕。不得抵法。則哀彼小民。其將盡劉而後已。然則國法。無可施之日矣。以向日金晙鄭益儉等處分。謂朝家以忽於懲貪而然乎是隱喩。反復思之。尤極痛駭。此供辭勿施。今日內。更爲開坐。直爲施威嚴問。期於直招。若不直招。當加刑取服爲良如敎。
정조 1년
丁酉十二月初九日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。近來各軍門射講。着實爲之乎。國榮曰。連爲着實矣。上曰。果有實效乎。國榮曰。顯有效矣。上曰。習陣時將校輩。能知陣法乎。國榮曰。見其指揮。則略知粗粕矣。上曰。勸射。非不好矣。而若不講習陣法。則無以知坐作進退之法。大抵敎鍊之事。講爲最緊。軍門着意於敎講。好矣。國榮曰。聖敎。誠好矣。射則雖有穿楊之才。固不如坐作進退之得其宜也。臣亦每飭營中捧講之際。務從嚴峻矣。上曰。諸道捧還。幾皆過半乎。國榮曰。日前聞關西消息。則諸邑所捧。僅爲三分二云。以此推之。則他道可知停捧。令卽年年已行之例。而況此災歲。官府則鞭扑狼藉。窮民則升斗難辦。其艱苦悽惻之狀。不見可想。在朝家憂恤之政。速下停捧之令。似好矣。上曰。雖今日卽欲停捧。而畿內及近道。雖蒙早停之惠。至於北道及兩南。聞令最晩。實無其效。此亦不均之政。予意則停捧令下後。計遠道須布往返日字。畿內及近道。始爲停捧無妨。卿意。何如。國榮曰。聖敎。甚好矣。如是然後。可能均被惠澤矣。上曰。明日次對。問於大臣後下敎矣。上曰。諸承旨持公事入侍。出榻敎命退去。諸臣以次出。
정조 1년
丁酉十二月初九日巳時。上御誠正閣。諸承旨持公事入侍時。左承旨李亨逵。左副承旨李秉模。右副承旨李敬養。同副承旨申應顯。假注書李兢淵。記事官金勉柱。以次進伏訖。上命奏公事。亨逵讀奏東萊府使倭船去來狀啓。公忠監司賑穀及空名帖請得狀啓。慶尙監司漂倭交付狀啓。北兵使吾村權管到任啓本。平安兵使仕滿將官啓本。訓鍊都監禁衛營御營廳摠戎廳。射講單子。訓鍊都監別將單子。御營廳哨官單子。秉模讀奏全羅監司陞補覆試入格人開坐啓本。慶尙監司差倭接待狀啓。敬養讀奏全羅監司和順縣反庫啓本。咸鏡監司茂山等邑反庫啓本。慶尙監司河東順興等邑反庫啓本。應顯讀奏禁府前兵使具明謙詳處啓目。植松萬戶崔夢虎請刑啓目。公忠監司罪人金致一等放送啓本。全羅監司罪人到配及發配等啓本。京畿監司道內同推啓本。平安監司罪人放送仍配等啓本。上命分書判付。又命分書修撰李儒慶。校理李謙彬。大司諫柳戇等疏批。又命書傳敎曰。揆以處義。似難强迫。況風憲之長。與庶僚自別。大司憲李徽之本職。今姑許遞。仍命退。諸臣以次出。
정조 1년
丁酉十二月初九日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。尹珖之一味欺隱。萬萬無狀。元穀擅賣。在於五月。營耗劃給。在於七月。則以此不當之說納招。欲爲漫漶彌縫。尤極陰譎。國榮曰。營耗。雖已劃給。旣在於五月擅賣之後。則以此彌縫。誠甚苟且矣。命讀諸道啓本。國榮讀奏訖。命退去。諸臣以次出。
정조 1년
丁酉十二月初九日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。卽見內醫院草記。則慶絢愚濫之事。不一而足。是何事也。國榮曰。臣等以堂上醫官之不參貶坐。問其委折。則謂以堂上。本不入參云。故。深用怪之。推其不參之可據文跡。則左右周遮。至於言辭悖慢之境。幺麽醫官。敢作駭妄之擧。故。不得已草記矣。上曰。方泰輿。曾以愚濫放恣。素嘗絶憎矣。此漢。又作縱恣之習。尤極駭痛。論其罪犯。不可汰去而止也。國榮曰。渠何敢生愚濫之意。而周遮掩跡之際。有此駭妄之事。於渠何足深責乎。上曰。無文迹之說。極爲奸巧。昨年六月。特命捧講。以爲等第之高下。九月又爲申飭。則何不記憶。而敢以無文迹防遮乎。國榮曰。提調旣問其委折。則固當以實對之。而不此之爲。巧生掩跡之意。誠甚駭然矣。上曰。泰輿之子孝民。尙留於內局云。極爲寒心。泰輿附同醫女貴蟾。交結文女。稱以內人。盜竊標祗。以生材蔘無限消融。以予所知言之殆過五十餘斤。論其所犯。可謂殺無赦。且昨年道顯之招。有來宿於泰輿農幕云云之說。以此以彼。窮凶情節。昭不可掩。凶漢之子。何至今不爲査汰。置之於嘗藥之重地乎。國榮曰。臣等實不知泰輿罪犯之若是窮凶。伏聞聖敎。不勝驚掉。孝民之尙今留置。臣等不察之失。在所難免。旣承下敎。當與都提調相議。卽當汰去矣。命退去。諸臣以次出。
정조 1년
行都承旨洪國榮藥院直。左承旨李亨逵坐直。右承旨鄭民始坐。左副承旨李秉模坐。右副承旨李敬養坐直。同副承旨申應顯坐。注書柳孟養藥院直鄭東浚病。假注書李兢淵仕直。事變假注書未差。
정조 1년
申應顯啓曰。大司憲未差。執義李宗榮任所在外。掌令兪彦鏶金鍾厚在外。持平宋銓上疏入啓。持平嚴思憲在外。以監察茶時之意。敢啓。傳曰。知道。
정조 1년
以大司諫柳戇。牌不進罷職傳旨。傳于李亨逵曰。只推。
정조 1년
李敬養。以內醫院提調意啓曰。今日本院褒貶時。堂上醫官。不入殿最云。故。事甚怪訝。使之考出文跡。則首醫慶絢。左右防遮。終不搜出。其可據文書。而末乃笑語相雜。言辭郣慢。其爲擧措。萬萬痛駭。首醫慶絢。爲先汰去。何如。傳曰。允。本院草記。亦或未悉。昨年下敎矣。昨年六月。特命捧講。仍爲定式。堂上御醫。以此爲等第之高下。九月間。因醫女事。又有飭敎於首醫。則昨日擧措。萬萬無狀。文跡姑無論。傳敎。豈不記憶乎。不可汰去而止。慶絢拿處。
정조 1년
李秉模。以刑曹言啓曰。啓覆酌處罪人李彝永李㖯伊奴重根等。已準三次之刑。所當定配所發配。而方有臺啓。姑爲嚴囚之意。敢啓。
정조 1년
傳于李亨逵曰。製藥冊一年條。見偸。非時掌務官之罪也。鄭潙姑爲放送。以待結末。乙酉年掌務醫官鄭允說金致儉金孝儉崔宗衡等。竝出付義禁府。處之。
정조 1년
李亨逵。以兵曹言啓曰。禁軍來春夏等祿試射時。沒技人。別單中。依例懸註以入之意。敢啓。傳曰。知道。
정조 1년
李敬養。以弘文館言啓曰。修撰李儒慶。疏批已下。與新除授副修撰沈豊之。一體牌招察任。何如。傳曰。允。
정조 1년
李敬養。以禁府事。無論巨細。判堂主之。則貪吏之査事。初不致意。武弁之問目。隱不詳說。具明謙等。初不在於間中。偃處煥室。而身爲判堂。佯若不知。事之未安。莫甚於此。卽爲問啓於判義禁處事。命下矣。判義禁洪樂性。以爲貪吏査事段。渠之所供。與道臣査啓。節節相左。故。直爲請刑。武弁問目事段。只依判付辭意嚴問。而不能詳發問目。反復究覈。則昏謬溺職之罪。已無所逃。至於具明謙等。初不在於間中事段。固知有先朝禁令。故。恐有解弛之弊。日前申飭郞官。則以爲長房牕戶。皆撤去。不許入接云矣。今承嚴敎。至有問啓之命。此莫非昏憒疎卒。不能察飭之罪。萬萬惶懍。不知所達云矣。敢啓。傳曰。知道。
정조 1년
李亨逵。以備邊司言啓曰。本司武郞廳李輯。奔走勤仕。已滿十五朔。依例守令除授事。捧承傳施行。何如。傳曰。允。
정조 1년
李敬養。以內醫院提調意啓曰。乙酉年劑藥之冊見失之由。査問於其時掌務官鄭允說金致儉金孝儉崔宗衡等處。則鄭允說以爲。春等劑藥冊。分明傳掌於秋等上掌務官云。金孝儉以爲。秋等劑藥冊。分明留上云。金致儉崔宗衡以爲。劑藥冊。本是上掌務所管。渠等以下掌務。不能知得云。互相推諉。不爲直告。故。取見本廳壁上所付件記。則乙酉下以春秋空懸錄。而此是方泰輿所付者云。以此推之。則方泰輿之拔去。丁寧無疑之意。敢啓。傳曰。知道。
정조 1년
李亨逵。以刑曹言啓曰。頃因臺疏。今番柑製時科弊書納罪人李國觀。自本道。纔已捉來。故。嚴刑一次後。慶尙道慶山縣定配所。卽爲押送之意。敢啓。傳曰。知道。
정조 1년
李亨逵。以義禁府言啓曰。罪人鄭潙。出付禁府事。下敎矣。鄭潙旣已結縳出付。此與輕囚有異。具枷杻拿囚南間之意。敢啓。傳曰。知道。
정조 1년
工曹判書鄭好仁疏曰。伏以居諸易邁。歲律云暮。伏惟聖孝靡極。益復如新。仍伏念臣。百無肖似。最居人下。而厚被恩造。濫躋宰列。居常愧懼。如集于木。迺於千萬夢想之外。忽伏奉水部特擢之命。重以十行恩言。字字鄭重。追念曩日之事。有若酬賞者然。臣於是。始焉惝怳。中焉怵惕。繼之以感惶罔措。自不覺涕淚之被面也。嗚呼。向來事。尙忍言哉。凶徒旁伺。事機日急。苟有一分秉彝之天者。豈無沫血飮泣。誓不俱生之心。而及夫右相疏徹之時。臣適忝近密。昵侍前席。竊仰先大王日月之明。庶幾洞燭。凶徒可以知戢。宗社可以奠安。而言根深文之說。轉輾層激。事會迫在難言。臣於其時。髮豎膽掉。忠憤徒激。旣不能出位論事。何嘗有毫分可稱。而不意聖上。乃反記有於數年之後。諭之以嚴忠逆。褒之以存激揚。誤恩忽紆。峻秩特加。顧臣愚迷譾劣。何以得此於聖明之世也。當日肅謝之敎。臣豈不仰揣。而自量人器之不協。決難恩擢之冒當。飭敎至勤於留鑰。特召屢逋於深夜。至今追思。惶霣欲死。翌朝一出。雖伸叩謝之忱。而臣若徒恃寵靈。因仍固有。則明主嚬笑之義。緣臣而有乖。淸朝卿月之班。緣臣而始輕。反復思惟。歷累日而益難自容。連値齋日。今始呼籲。伏乞聖明。察臣言之非出飾讓。諒臣職之實難稱當。亟寢成命。收還爵秩。以重公器。以安微分焉。臣於治疏之際。伏承陞付知事。有卽爲開坐。待門入謝之命。雖已副急參坐。而本職方在祈免。兼帶末由祗肅。臣罪至此。益增兢蹙。臣無任屛營祈懇之至。答曰。省疏具悉。卿其勿辭察任。
정조 1년
丁酉十二月初十日。兼春秋朴行淳。義禁府啓目。具明謙。旣皆直招。議處。何如。啓。傳曰。依允。
정조 1년
義禁府啓目。首醫慶絢。議處。何如。啓。傳曰。渠雖聾瞶之物。是乃昨年定式及申飭之敎。全然忘却云者。語不成說是置。耳雖曰聾。心豈亦聾。然。旣已汰去。特爲參酌。附過放送爲良如敎。
정조 1년
義禁府啓目。向前尹珖。依判付。施威嚴問。而終不直招。刑推得情。何如。啓。傳曰。除刑推。議處爲良如敎。
정조 1년
義禁府啓目。向前尹珖。旣已遲晩。照律。何如。啓。傳曰。踏印文書之幻弄。及自辦穀物之飾詐等事段。渠雖發明是隱乃。二百四十八兩私用。旣已自服是隱則。在律亦不至一罪。特爲參酌。邊遠定配爲良如敎。
정조 1년
丁酉十二月初十日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。雖輕囚。不敢處於溫突。旣有先朝禁令。而昨日送宣傳官。摘奸於禁府。則具明謙諸罪人。入處於馬房云。該府事。萬萬駭然矣。國榮曰。昨見備忘記。已知事狀。而不在於間中。許接房內。事甚未安矣。上曰。時囚中。若有老病而罪且不重。則許其處房。無或怪矣。而具明謙諸人。初非老病。罪又不輕。則不有禁令。許接燠室。誠極寒心。國榮曰。旣有朝禁。則該府之任自許入。尤是不審矣。上曰。此則便同犯禁。固不足論。而若値隆冬。則老病之人。實難長處間中。先朝禁令。似不過一時下敎。此則不可無闊狹矣。國榮曰。聖敎。誠好矣。老病之人。隆冬之時。實有死生之慮。此甚可悶。似有變通之道矣。上曰。今日次對。當下敎矣。上曰。今日次對。有何稟處之事乎。國榮曰。各道狀啓。多有稟處者矣。上曰。次對詣閤事。分付。命退去。諸臣以次出。
정조 1년
丁酉十二月初十日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官康命吉。以次進伏訖。命吉奉湯劑進前。上進御。上曰。方泰輿處分。何如。國榮曰。處分。誠好矣。其在嚴國法之道。不可不嚴覈矣。上曰。製藥冊子中。蔘劑斤數。査出乎。國榮曰。都提調提調。今方査出矣。上曰。馬房許入事。好矣。國榮曰。然矣。今則雖有老病之人。可免添病之慮矣。上曰。傳敎已言之。而泰輿所犯。若以貪贓論之。則比之前後犯贓。無右於此矣。國榮曰。以現露五十斤言之。價爲累萬兩。如此犯贓。實是罕有矣。上曰。內局査覈。卽速爲之。卽爲草記事。分付。賤臣承命。分付。命退去。諸臣以次出。
정조 1년
丁酉十二月初十日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。內醫院草記中。製藥冊閪失云者。豈不可駭乎。國榮曰。事甚可怪矣。上曰。此必是其時掌務官弄奸之致。故。俄命招問矣。何尙今不奏耶。國榮曰。其時掌務官。未及待令。故。今方催促云矣。上曰。奎章閣事。尙無頭緖。將欲與徐命膺。相議爲之。而至於財力。終無區處之道耶。國榮曰。當此經用匱乏之時。實無推移區劃之物。至於關西米事。頃亦仰達。而此則決不可爲之矣。此是爲國家不虞之備者。而連爲移劃於他處。餘者不多。固難更爲區劃。而況以加分事。有所下敎。則雖與加分有異。亦不可自上犯之矣。上曰。此則予意亦以爲不可。固不必更論。而雖欲從他區劃。亦無好策矣。上曰。惠廳所謂甲冑米。亦已移劃於保民司。餘者不多。無足補用矣。國榮曰。旣無生財之道。臣意則以戶料兵布。爲吏隷料布。而凡節。一依弘文館爲之。似好矣。上曰。卿言果有意見。從當更議而決定矣。上命退。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始坐直。左副承旨李秉模坐。右副承旨李敬養坐直。同副承旨申應顯坐。注書柳孟養藥院直鄭東浚病。假注書李兢淵仕直。事變假注書未差。
정조 1년
申應顯啓曰。大司憲未差。執義李宗榮任所在外。掌令兪彦鏶金鍾厚在外。持平宋銓疏批未下。嚴思憲在外。今日以監察茶時之意。敢啓。傳曰。知道。
정조 1년
李亨逵。以都摠府言啓曰。今日入直內三廳武兼禁軍及軍兵等。中日習射事。標信啓請矣。罪人行刑相値。不得爲之之意。敢啓。傳曰。知道。
정조 1년
又以二所巡廳言啓曰。去夜初更量。犯夜人內官蔣良臣執捉。而例依移送義禁府之意。敢啓。傳曰。知道。
정조 1년
申應顯。以義禁府言啓曰。去夜初更量。犯夜人內官蔣良臣移送本府事。二所巡廳草記。知道。啓下矣。蔣良臣卽爲拿囚之意。敢啓。傳曰。知道。
정조 1년
李亨逵。以都摠府言啓曰。今日入直內三廳武兼禁軍及軍兵等。當爲中日習射。而漂海人在京。限回還間。姑停之意。敢啓。傳曰。知道。
정조 1년
申應顯啓曰。獻納洪周萬引避退待。已至經宿。尙未處置。事甚未安。除在外外。大司諫柳戇。卽爲牌招。以爲處置之地。何如。傳曰。允。
정조 1년
李亨逵。以備邊司言啓曰。今日茂長漂人入來後。使本司郞廳及譯官問情。則與領來譯學李景弼問情時問答。別無異同。故。正書入啓。而今此漂人。依其願。明日發送之意。敢啓。傳曰。知道。
정조 1년
以修撰李儒慶。副修撰沈豐之。牌不進罷職傳旨。傳于申應顯曰。只推。
정조 1년
申應顯。以義禁府言啓曰。時囚罪人尹珖。議處公事判付內。特爲參酌。邊遠定配事。命下矣。尹珖。慶尙道鎭海縣邊遠定配。而以判付內辭意。具罪目。依例發遣府書吏。押送配所。何如。傳曰。允。
정조 1년
申應顯。以義禁府言啓曰。鄭潙姑爲放送。以待結末。乙酉年掌務官鄭允說金致儉金孝儉崔宗衡等。竝出付禁府處之事。命下矣。罪人鄭潙放送。而鄭允說金致儉崔宗衡等竝卽拿囚之意。敢啓。傳曰。知道。
정조 1년
又以義禁府言啓曰。平安監司洪樂純狀啓。據刑曹粘目內。嘉山前前郡守權伋。令該府。拿問嚴處事。允下矣。權伋今方待命。卽爲拿囚之意。敢啓。傳曰。知道。
정조 1년
李亨逵啓曰。前承旨李鎭衡。有人侍之命。而時無職名。令該曹。口傳付軍職。何如。傳曰。允。
정조 1년
兵曹口傳政事。副司直李鎭衡。
정조 1년
副司直李鎭衡。依下敎。來待矣。傳于李敬養曰。入侍。
정조 1년
李敬養。以吏曹言啓曰。新除授成均館學諭張漢喆。承文院副正字韓錫鳳。除授後。過限未肅拜。竝依例罷職。何如。傳曰。允。
정조 1년
丁酉十二月十一日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。乙未年製藥草冊。終無推出之道乎。國榮曰。其時掌務官。則分明傳掌於新入掌務官云。而今無去處。必是泰輿之隱慝矣。上曰。似然矣。泰輿之罪。可謂罪上添罪也。國榮曰。製藥草冊。旣不可得。則蔘材斤數。實無査出之道矣。上曰。然矣。國榮曰。徐命膺有入侍事下敎。故。今方來待矣。上曰。當召見後。送于本閣。釐正冊秩矣。上曰。右承旨與徐判府事輪對官。入侍。出榻敎命退去。諸臣以次出。
정조 1년
丁酉十二月十一日巳時。上御誠正閣。輪對官徐判府事同爲入侍時。右承旨鄭民始。假注書李兢淵。記事官徐龍輔金勉柱。判府事徐命膺。掌樂主簿兪彦銻。禮賓參奉金基良。軍資正慶再觀。濟用判官徐致修。繕工監役洪樂顯。以次進伏訖。上曰。輪對官。以次進前。彦銻進前。上。下詢職姓名職掌及遺在。上曰。有所懷乎。彦銻曰。無所懷矣。基良進前。上。下詢職姓名及職掌。上曰。有所懷乎。基良曰。無所懷矣。上曰。元陵濬池。何如。基良曰。果好矣。再觀進前。上。下詢職姓名及職掌。上曰。有所懷乎。再觀曰。無所懷矣。致修進前。上。下詢職姓名及職掌。上曰。有所懷乎。致修曰。無所懷矣。上曰。與判府事。幾寸乎。命膺曰。十一寸矣。樂顯進前。上。下詢職姓名及職掌。上曰。有所懷乎。樂顯曰。無所懷矣。上曰。近族。誰也。樂顯曰。與平安監司洪樂純。爲六寸矣。上命輪對官先退。上謂命膺曰。向來事。可謂遂事勿說矣。命膺曰。違法受罪。至今悚懍矣。上曰。奎章閣事。以卿之不得看檢。至今遷就。可悶矣。命膺曰。臣於在謫時。亦以此耿耿矣。上曰。物力區處。終無好策。卿所云關西穀事。亦有加分之嫌矣。命膺曰。保民司。亦有區劃之例。此則似與加分。有異矣。上曰。此外。亦或有區處之道耶。命膺曰。此外。似難得好樣區處之道矣。上曰。所謂甲冑米。前則可以移用。而近來劃給於保民司之後。餘者不多。而此則爲甲冑之用。其在詰戎之政。亦不可更爲移用矣。命膺曰。事勢似然矣。上曰。物力姑無區處之道。下隷料布。則以戶料兵布磨鍊。而至於閣中柴油等事。亦依闕內各司例。使之進排。似好矣。民始曰。此果爲無弊之道。依玉堂例爲之。似好矣。上曰。然矣。命膺曰。臣則以奎章閣。爲殿下元年之大事業。此何異於古聖王靈臺辟雍乎。將爲此閣之用。則何惜物力之費。而且長袖然後。可以善舞。關西之區劃。最爲善策矣。上曰。靈臺辟雍之說。卿之古談也。而至於關西米事。其在朝廷事體。決不可爲之矣。命膺曰。奎章閣。以校書館。爲外閣然後。可謂體用兼備矣。上曰。知申則以校書分館。爲難矣。命膺曰。非欲罷之。只使兼統之意也。上曰。然則直閣兼校理。提學兼提調。似好矣。命膺曰。然矣。上曰。此則不可以擧條爲之。卿須條別陳箚。好矣。命膺曰。若欲爲內外閣之制。則芸館。勢將與闕外近處公廨。相換矣。上曰。明義錄所製者。何以爲之乎。命膺曰。已出草矣。上曰。閣志亦於今年內爲之。好矣。而閣中書冊。直閣待敎。不善排置。卿須入見付籤揭板等事。亦商量善爲。可也。仍命退。諸臣以次出。
정조 1년
丁酉十二月十一日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官康命吉。以次進伏訖。命吉奉湯劑進前。上進御。上曰。奎章閣下屬料布。何以則爲好耶。國榮曰。姑無好策矣。上曰。徐命膺則以關西穀區劃事固請。而終有加分之嫌。亦不可爲。將何以區處乎。國榮曰。臣意則莫如戶料兵布之爲好矣。上曰。然則卿與戶判相議。一年應下所入。先爲磨鍊。好矣。國榮讀奏公事訖。命退去。諸臣以次出。
정조 1년
丁酉十二月十一日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。連値停朝市及齋戒褒貶。三四日內。不得開坐云。有下敎然後。似當擧行矣。上曰。當下敎矣。命讀諸道狀啓。國榮讀奏。上曰。徐命膺以爲奎章閣。無異明堂辟雍云。眞是古談矣。國榮曰。此閣創建。亦幸文敎之闡明。命膺之言。眞有意見矣。上曰。今則徐命膺復入本閣。專任閣事。凡諸未備之事。商確定制。以成一閣規模。好矣。國榮曰。徐命膺自前。自任本閣事。必善爲之矣。命退去。諸臣以次出。
정조 1년
丁酉十二月十一日酉時。上御誠正閣。右承旨入侍時。右承旨鄭民始。假注書李兢淵。記事官徐龍輔金勉柱。以次進伏訖。上曰。副司直李鎭衡入侍。賤臣承命召入。副司直李鎭衡進前。上曰。近日則病勢快勝乎。鎭衡曰。大勢差勝矣。上曰。今則可堪承旨之任耶。鎭衡曰。病勢猶未快勝矣。上曰。予於向日之會。有所製文字矣。仍命進讀。上曰。命意。何如。鎭衡曰。儘好矣。上曰。書庸識之者。卽予不忘在莒之意也。鎭衡曰。聖敎。誠好矣。上曰。方泰輿事。豈不可駭乎。偸食蔘料。至於累十斤之多。雖以贓罪論。罪豈可容貸乎。民始曰。罪狀萬萬痛惡矣。鎭衡曰。罪狀如是。而渠輩中。頗有聲名者。尤甚可痛矣。上曰。然矣。民始讀奏公事訖。上曰。近來夜禁不解乎。民始曰。姑無解弛之弊云矣。上命退。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始坐。左副承旨李秉模坐。右副承旨李敬養坐直。同副承旨申應顯坐直。注書柳孟養病鄭東浚病。假注書李兢淵仕直。事變假注書未差。
정조 1년
以香室望祭受押單子。傳于李敬養曰。代押孝明殿親祭。
정조 1년
傳于李敬養曰。誤傳下敎中官金相澤。推考。
정조 1년
傳于申應顯曰。夜對爲之。
정조 1년
以大司諫柳戇牌不進罷職傳旨。傳于申應顯曰。只推。
정조 1년
副校理沈有鎭。副修撰南鶴聞等箚曰。伏以獻納洪周萬。以臣賦性愚迷。言議巽軟。本不合於淸朝耳目之任。而莫重筵席奏啓之際。眼視昏瞀。所持笏記。出袖展讀。至有承宣請推之擧。臣何敢一刻晏然於臺次乎。引嫌而退笏記出袖。失措旣多。揆以臺例。不可仍置。請獻納洪周萬遞差。取進止。答曰。省箚具悉。處置事。依施。
정조 1년
丁酉十二月十二日巳時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。各司褒貶。不可遲滯。故。昨夜有下敎矣。諸司。將自今日。始爲貶坐云耶。國榮曰。旣有下敎。似當爲之矣。上曰。奎章閣吏隷料布。旣無區處之道。故。將欲依他司。以戶料兵布磨鍊。此果。何如。國榮曰。旣無財力之從他區劃者。則以此磨鍊。果名正言順矣。上曰。以奎章閣爲內閣。以校書館爲外閣之說。何如。國榮曰。此亦果有意見矣。上曰。吏隷料布則雖以此磨鍊。而至於官員之丘債。姑無區處之道矣。國榮曰。此則非但無出處。旣是淸職則亦不必有丘價矣。上曰。次對時。左相所奏債弊防塞者。果無救弊生弊之慮乎。國榮曰。此不過出擧條申飭者。則其中濫雜之弊。庶可禁止。而別無生弊之慮矣。上曰。凡事。每有後弊之慮。故。不可不審愼於作法之初矣。國榮曰。領府事疏批。屢日未下。必以爲悚惶難安矣。上曰。當下批矣。仍命退。諸臣以次出。
정조 1년
丁酉十二月十二日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官康命吉。以次進伏訖。命吉奉進湯劑。上進御。國榮曰。禁府久未開坐。而判義禁疏批未下。故。不得爲之云矣。上曰。當下批矣。國榮讀奏諸道狀啓訖。上命退。諸臣以次出。
정조 1년
丁酉十二月十二日初更四點。上御誠正閣。夜對入侍時。參贊官申應顯。侍讀官沈有鎭。檢討官安聖彬。假注書李兢淵。記事官徐龍輔金勉柱。以次進伏訖。上曰。上番儒臣若眼昏。自下番進讀。可也。聖彬進讀陸宣公奏議。自夫理有必然則。止不明斯術之要。莫之得焉。上曰。承旨讀之。應顯進讀。自今皇運中興。天禍將悔。止敢以聞謹奏。上曰。注書讀之。兢淵進讀。自請許臺省長官擧薦屬吏狀。止不可否者也。上曰。上番翰林讀之。龍輔進讀自開元中吏部。止其所擧。卽此義也。上曰。下番翰林讀之。勉柱進讀。自自蒙允許。止明辨爲惡之端。有鎭曰。唐德宗之威制强藩。匡復區宇之計。非不美矣。而不恤民隱。惟事征討。故。希烈未除。而朱泚中出。至於播遷此書中蕭墻之戒者。政謂此也。故。以威惠二字。反復詳陳。誠使德宗。嘉納此言。先施惠于齊民。邦本旣固。而爰正六師。則惟彼强藩。可以不血刃而歸化矣。德宗非但不用其言。畢竟屛黜其人。此德宗所以爲德宗而止者也。千古嘅咄。政在於斯。敢此仰達矣。上曰。下番亦陳文義。聖彬曰。威惠二字。上番亦已備陳。而蓋惠與威。是互對相須之字也。若知惠之徒施。而無威以對。則是惠不爲惠矣。必也威惠竝行然後。威亦爲威。惠始爲惠矣。唐德宗不知此義。屢次播遷。遂使陸贄殫竭懇惻之言。無所見施。幾至顚沛。後世觀之。亦甚慨惜矣。不出戶而知天下之方者。勤懇切當之言也。蓋聽言考實。旣精且詳。則天下事不出戶而自可知矣。此亦明理之工也。此等文字。誠好矣。上曰。所陳。是矣。上曰。參贊官爲文義。應顯曰。第二卷請罷兵狀。緊要之言。非但恩威二字。信之一字。最喫緊。有論語。去食存信之義。第三卷請許擧薦屬吏狀。專以知人官人。反復陳說。蓋治國之道。專在用人。而用人之本。在於知人。此人君爲治之第一要道。陸贄之文。非但此也。凡諸奏議。率皆明白剴切。而其言皆緊於治道。德宗只知問而不能用。誠爲千古之恨。殿下於於其有關於治道處。常若陸贄之親告于殿下者然。體念而採用焉。則必有大益於治道矣。上曰。大抵陸宣公奏議。言甚剴切。文亦通暢。東坡所謂智如子房。而文則過。辯如賈誼。而術不疎云者。果是矣。應顯曰。如陸贄之賢。而遇德宗。故。不得展其所抱。實爲千古之恨矣。上曰。然矣。其言。初非窒礙難行之事。而亦皆後世之可用者也。德宗雖不能用。其言猶能隨事咨訪。是則可貴矣。應顯曰。好之而不能用。是尤可恨矣。上曰。德宗之病。專在於好財矣。當奉天播遷之時。豈忍爲瓊林大盈之庫乎。有鎭曰。不知損上益下之道矣。上曰。自古創業帝王之中。惟漢高之豁達大度。最有可觀處。如中矢捫足。反罵楚使。及賞季布。封雍齒等事。皆有度量。光武亦有高祖氣像。而規模亦廣大矣。應顯曰。聖敎誠然矣。上曰。唐太宗之除凶報千古。雪恥酬百王。可謂英雄。而貞觀之文治。亦可尙矣。韓信之多多益善。謂之分數明。而唐太宗亦分數明矣。有鎭曰。太宗之用兵。彷彿孫吳。治模。假借唐虞矣。上曰。唐之創業。實由於太宗唐太祖所云。化家爲國。亦由汝之言。是矣。聖彬曰。唐之創業。非太宗則決不可爲矣。上謂應顯曰。承旨爲東陽尉。幾代孫乎。應顯曰。六代孫矣。上曰。東陽尉嘗斥和乎。應顯曰。圍中斥和之故。被囚於瀋陽二年而出來矣。上曰。都尉中。文章事業最多矣。上曰。象村文章得力於何書云耶。應顯曰。得力於左國班馬矣。上曰。澤堂谿谷象村諸人。可謂蔚然於一代矣。有鎭曰。然矣。上曰。我國之文。句文。勝於行文。而大體不及於中國之文矣。應顯曰。文亦有大小之別矣。上曰。雖今淸人之文。亦勝於我國之文矣。聖彬曰。然矣。上曰。自古人才。各有長技。故。漢之五經博士。亦只通一經。而今世之人。雖以科文言之。責之以各技之文。豈無博而不精之歎乎。有鎭曰。聖敎誠然矣。上曰。上番近亦爲字學乎。仍下詢天地人聖敬誠日月年歲等字義。遂命退。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始坐直。左副承旨李秉模坐。右副承旨李敬養坐直。同副承旨申應顯坐。注書柳孟養病鄭東浚病。假注書李兢淵仕直。事變假注書未差。
정조 1년
大殿王大妃殿惠慶宮。政院玉堂藥房口傳問安。答曰。知道。
정조 1년
傳于李亨逵曰。副提提調持加減交濟湯。入侍。
정조 1년
傳于申應顯曰。判義禁批下。牌招開坐。
정조 1년
李秉模。以宣惠廳言啓曰。戶曹正郞李昌中。社稷署令尹勉遠。本廳郞廳。纔已啓下矣。本廳事務繁重。勢難兼行。所帶本職。依例遞改。仍令該曹。付軍職。使之專意本廳之任。何如。傳曰。允。
정조 1년
以判義禁府洪樂性初度呈辭。傳于李敬養曰。一時特敎。何敢若是。此呈辭給之。
정조 1년
申應顯。以吏曹言啓曰。社稷署令韓弘世呈狀內。身病甚重。勢難察任云。今姑改差。何如。傳曰。允。
정조 1년
判義禁洪樂性疏曰。伏以臣。昏憒疎率。百無一似。待罪金吾。尤不事事。早晩罪戾。臣所自期。果於再昨。伏承嚴旨荐下。責敎震疊。臣誠驚惶懍慄。置身無地。噫。貪吏査事。武弁問目。俱非尋常訊囚之比。而臣不能致意而詳覈。以副我聖上懲貪發奸之意。至於罪囚之不在間中。臣亦固知有先朝禁令。且有日前申飭之敎。故。臣於日昨提飭丁寧。俾不得入處長房矣。此亦不得盡其檢察之方。致勤嚴敎。一則臣罪。二則臣罪。論其負犯。嶺海鉄鉞。猶不足以贖其萬一。而幸蒙天地涵容之恩。薄從末勘。罪止問備。臣於是。益不勝惶感慙恧之至。第因更招之命繼下。促敎嚴急。半夜蒼黃。他不暇顧。雖未免冒沒赴坐。因仍蹲據。晏然於僨誤之地。實非臣分義之所敢安。況伏念昨日入直郞官。至有拿處之命。究厥罪首。臣實當之。豈敢委罪郞僚。不思所以自劾之道哉。此尤臣必遞難冒之一端也。玆敢披瀝肝血。略暴危懇。伏乞聖明。俯垂諒察。亟削臣金吾之任。仍治臣溺職之罪。以肅朝綱。以安賤分。不勝千萬幸甚。答曰。省疏具悉。一時匪怒之敎。其何過引。卿其勿辭察任。
정조 1년
丁酉十二月十三日午時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官康命吉。以次進伏訖。命吉奉進湯劑。上進御。上曰。大司諫之疏。何如。國榮曰。其所討逆。可謂苦心血誠矣。上曰。疏中。以白虹貫月。陳戒矣。國榮曰。貫月雖與貫日有異。而此亦陰氣浸盛之致也。其在修省之道。亦不可泛然看過矣。上曰。然矣。國榮曰。日寒如比。恐有失攝之慮。孝明殿望奠。以攝行下敎。似好矣。上曰。此歲將盡。哀慕益切。豈可攝行乎。國榮曰。伏想哀慕之聖心。豈不欲親行。而臣等之憂慮則深矣。上命讀公事。仍命退。諸臣以次出。
정조 1년
丁酉十二月十三日初更三點。上御誠正閣。右承旨入侍時。右承旨鄭民始。假注書李兢淵。記事官徐龍輔金勉柱。以次進伏訖。上曰。近日。何不坐直乎。民始曰。再昨亦爲坐直矣。上曰。外方褒貶。皆入來乎。民始曰。咸鏡道褒貶。姑未入來矣。上曰。京司則皆已入來乎。民始曰。幾盡入來矣。上曰。今番都政。應出之窠不多云乎。民始曰。南行初入仕窠。甚少云矣。上曰。近來京外之民瘼。有何所聞耶。民始曰。別無所聞。而外邑中。湖西沿路。有劫奪之盜云矣。上曰。湖西諸路皆然云乎。民始曰。內浦近處。尤甚云矣。上曰。此是饑饉之致耶。民始曰。近來賊徒之竄配者甚多。或是此輩作黨而然矣。上曰。聞甚可悶矣。民始曰。不可不申飭譏捕矣。上曰。治盜之法不嚴。故如是矣。上曰。均役後。漁箭比前減數云耶。民始曰。均役前。三百餘處。今則爲三十餘處云矣。上曰。何故也。民始曰。均役前則官民。同爲結箭。而捉魚則官民分用。雖不捉。無徵稅之事。故。民皆樂爲矣。今則無論捉魚與否。一例徵稅。故。民皆不願而然矣。上曰。此亦可悶矣。民始讀奏公事訖。上命退。諸臣以次出。
정조 1년
行都承旨洪國榮藥院直。左承旨李亨逵齋直。右承旨鄭民始齋宿。左副承旨李秉模齋宿。右副承旨李敬養齋直。同副承旨申應顯齋宿。注書柳孟養病鄭東浚病。假注書李兢淵藥院直柳文養齋直。事變假注書李尙度仕。
정조 1년
李亨逵。以都摠府言啓曰。今日入直內三廳武兼禁軍及軍兵等。當爲中日習射。而孝明殿親祭齋戒相値。不得爲之之意。敢啓。傳曰。知道。
정조 1년
假注書望。注書柳孟養病。代以柳文養爲假注書。
정조 1년
事變假注書望。宋文述拿處。代以李尙度爲事變假注書。
정조 1년
吏曹口傳政事。元陵參奉單宋翼魯。
정조 1년
李敬養。以吏曹言啓曰。卽接元陵參奉所報。則參奉李鎭玉。身病甚重。勢難察任云。依例改差。而莫重祭享之地。不可一時暫曠。李鎭玉代。口傳單付以入之意。敢啓。傳曰。知道。
정조 1년
丁酉十二月十四日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官康命吉。以次進伏訖。命吉奉進湯劑。上進御。上曰。褒貶。明將開折。都政亦將從近爲之耶。國榮曰。都政。似當於念後爲之。而俄聞兵判有實𧏮。今夜親祭時。侍衛不得入來云矣。上曰。所患。何症云耶。國榮曰。以風漸。症甚不輕云矣。國榮讀奏公事訖。上命退。諸臣以次出。
정조 1년
丁酉十二月十四日四更一點。上詣孝明殿。望祭親行入侍時。行都承旨洪國榮。左承旨李亨逵。右承旨鄭民始。左副承旨李秉模。右副承旨李敬養。同副承旨申應顯。假注書李兢淵柳文養。記事官徐龍輔金勉柱。以次侍立訖。上具布裏翼善冠白布袍布裏烏犀帶。乘輿出協陽門。詣孝明殿齋室。改具練服。就板位。贊禮啓請俯伏哭。上俯伏哭。獻官以下在位者。皆俯伏哭。贊禮啓請止哭。興四拜。上止哭。在位者皆止哭。上興四拜。詣盥洗位盥手。陞自東階詣尊所西向立。近侍酌酒訖。上詣香案前北向立。三上香獻酌。贊禮啓請俯伏興。降復位。亞獻官行亞獻禮。如初獻禮。終獻官行終獻禮。如亞獻禮。贊禮啓請俯伏哭。上俯伏哭。在位者皆俯伏哭。贊禮啓請止哭。興四拜。上止哭。在位者皆止哭。上興四拜訖。大祝納練主。上詣望燎位。北向立。大祝奉祝燎於坎。贊禮啓請禮畢。上還齋室改服。乘輿還內。諸臣以次退出。
정조 1년
行都承旨洪國榮藥院直。左承旨李亨逵坐。右承旨鄭民始坐。左副承旨李秉模坐直。右副承旨李敬養坐。同副承旨申應顯坐直。注書柳孟養病鄭東浚病。假注書李兢淵藥院直柳文養仕直。事變假注書李尙度仕。
정조 1년
傳于申應顯曰。諸承旨持公事。入侍。
정조 1년
傳于李亨逵曰。吏兵房承旨持殿最。入侍。
정조 1년
申應顯啓曰。事變假注書李尙度。時無職名。令該曹。依例付軍職。冠帶常仕。何如。傳曰。允。
정조 1년
傳于申應顯曰。明日大臣及三軍門大將禁府刑曹堂上左右捕將。入侍。
정조 1년
洪國榮。以吏曹言啓曰。曹所屬宗簿寺官員等矣。今丁酉年秋冬等褒貶。當爲等第。而因本寺提調有故。不得磨勘之意。敢啓。傳曰。知道。
정조 1년
洪國榮。以戶曹言啓曰。本曹郞廳及所屬各司官員。今丁酉年秋冬等褒貶。依前例磨鍊以入。而內贍寺則因提調未差。不得磨勘。至於司䆃寺五部去春夏等褒貶。因該司提調。漢城府堂上有故。不得磨勘矣。今則其時官員。已多遷轉。有難考績。依近例蕩滌。何如。傳曰。知道。
정조 1년
洪國榮。以禮曹言啓曰。宗廟署各陵殿宮園墓本曹郞廳四學童蒙敎官。奉常寺典牲署東西氷庫東西活人署掌樂院通禮院禮賓寺觀象監內醫院典醫監圖畫署官員等。今丁酉年秋冬等褒貶。等第以入。而社稷署弘文館藝文館春秋館承文院成均館校書館司譯院惠民署東南關王廟官員等褒貶。各其司都提調提調堂上有故。不得一時磨勘之意。敢啓。傳曰。知道。
정조 1년
又以禮曹言啓曰。今此本曹褒貶時。禧陵參奉吳載綱。與參議臣吳載紹。有應避之嫌。不得同議磨勘。別啓本等第以入之意。敢啓。傳曰。知道。
정조 1년
又以禮曹言啓曰。今此本曹褒貶時。承文院副正字韓錫鳳。成均館學諭金文瑞。稱以未肅拜。不爲參謁。事體未安。以各其司褒貶之不爲。雖不得等第。不可置而勿論。令吏曹。中考施行。何如。傳曰。允。
정조 1년
李亨逵。以中樞府言啓曰。本府郞廳及醫員錄事等。今丁酉年秋冬等褒貶。當爲等第。而領中樞府事臣李溵在外未肅拜。故。限內不得磨勘之意。敢啓。傳曰。知道。
정조 1년
洪國榮。以宗親府郞廳。以有司堂上意啓曰。本府郞廳。今丁酉年秋冬等褒貶等第。當爲磨勘。而有司堂上三員內。一員未差。一員以守陵官時在陵所。限內不得爲之之意。敢啓。傳曰。知道。
정조 1년
又以忠勳府言啓曰。今秋冬等褒貶。當爲磨勘。而本府有司堂上綾恩君臣具允明。方在身病中。故。限內不得爲之之意。敢啓。傳曰。知道。
정조 1년
李亨逵。以宣惠廳郞廳。以都提調意啓曰。本廳郞廳等。今丁酉年秋冬等褒貶等第。磨勘以入之意。敢啓。傳曰。知道。
정조 1년
領中樞府事李溵疏曰。伏以日月駛迅。歲色垂暮。伏惟我殿下孝思出天。撫時攀慕。益復靡逮。向來凶逆。卽是亘天地所未有者。驚心痛骨。直欲食肉寢皮。而何幸乾道孔昭。罪人斯得。元惡巨魁。次第伏法。告布已行。國勢永鞏。億萬年無疆之祝。朝野同情。而臣獨罪蟄荒郊。初未能齊籲於懲討之時。又不得自效於頌蹈之列。有臣如此。生不如死。仍伏念臣之罪負。誅殛猶輕。而上天至仁。得有今日。一毛一髮。皆聖主賜也。臣之頃者一箚。實由知識之本自儱侗。而愚迷顚錯。自速罔赦。一則臣罪。二則臣罪。伏蒙我聖上。天地於臣。父母於臣。當初薄竄。曲垂寬貸。特敎宥釋。恩言鄭重。至若改之非病之敎。又開其自新之路。藹然若春煦之噓枮荄。慈父之詔迷子。不知臣何以得此於聖明也。以首頓地。有淚盈襟。歸依丘壟。含恩訟諐。沒齒爲期。不自意。荐蒙收錄。給牒甄敍。又復相繼。班秩如舊。寵命維新。噫。如臣無狀。自陷罪戾。而殿下拔之於坑坎。宜伏金木而。殿下置之於袵席。臣罪如山。聖恩如天。隕首結草。不足以酬其萬一。以臣感激之心。亦具秉彝之性。半載逖違。情懸玉樓。豈不欲一覲耿光。以伸區區戀結之忱。而聖渥雖隆。公議莫嚴。臣身之不可復入脩門。已是國人之所知。束帶趨朝。此生已休。瞻望雲天。但有悲咽。以臣情地。亦何敢自處以見職。具銜封疏。而若臣之所悔罪頌恩者。將無以自達其衷情。恩命之虛辱草莽。亦非臣分之所敢安。今始猥入文字。冒萬死從縣道號籲。目下疾病垂死之狀。亦未暇煩陳。伏乞聖明。俯賜鑑諒。亟命鐫臣職秩。仍治臣辜犯。俾得以感戴聖德於畎畝之中。以全終始生成之澤。臣不勝懇款祈祝。惶恐俟命之至。謹昧死以聞。答曰。省疏具悉卿懇。往事。到今收敍之後。更不須說也。予於先朝。有仰覩者。凡於大臣引咎之章。勿論所辭之緊漫。多以人孰無過四字爲批。大哉。聖人之言也。可以仰包含之聖意也。今予之批於卿疏。亦可以此四字。復爲卿誦之矣。卿須體予不復芥滯之至意。安心勿復控辭。卽起入城。從近謝命焉。傳曰。此批答。遣史官傳諭于領府事。